文同
邛州俯听三省堂
将欲言治人，必先由正身。
身正人自治，此化行如神。
总总群圣书，论说尤谆谆。
后贤守为法，不敢忘逡巡。
有欲著其迹，更假他物神。
或取几杖明，或用盘盂陈。
或则铭于座，或则书于绅。
此皆贪道者，欲己日夕亲。
涵泳既滋久，盛德光璘璘。
鲁侯相门子，佩义而服仁。
来乘别驾舆，齿发何青春。
开口议政事，条件皆有伦。
春露与秋霜，畏爱其吏民。
尚惧有片缺，不使其质纯。
乃于厅事侧，开轩承甲寅。
题曰三省堂，大构高榜新。
地古物象野，水竹清衣巾。
公暇每居此，寂嘿如隐沦。
冥心以自观，外揣复内循。
一有所不逮，补绽无纤尘。
既已自作诗，文理相彬彬。
宛转示明戒，欲使风俗淳。
愚重侯所存，再拜无辞频。
待己固如此，贤哉君子邻。
常愿此基构，永不罹荆榛。
有坏则请修，使之名不泯。